Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Втората жалба изјавена од Љ. Т., поднесена против Општина Неготино, по предметот Барање за пристап до информации од јавен карактер, на 20.02.2023 година го донесе следното

**Р Е Ш Е Н И Е**

1. Втората жалба изјавена од Љ. Т., поднесена против Општина Неготино, заведена во Агенцијата под бр.08-1 на 10.02.2023 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

Љ. Т., на 25.11.2022 година, поднел Барање за пристап до информации од јавен карактер до Општина Неготино, со кое побарал да му се достави фотокопија од следната информација:

“ Дали правосилната пресуда за Ванчо Апостолов за наплата е дадена кај извршител и која е сумата со која треба да се обештети буџетот на Општина Неготино“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-1 од 03.01.2023 година.

Агенцијата со електронски допис бр.08-1 од 04.01.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 17.01.2023 година донесе Решение со кое Жалбата **ЈА УВАЖИ и му наложи на Имателот на информации,** да постапи по Барањето на Барателот, согласно одредбите од Законот за слободен пристап до информации од јавен карактер.

На 10.02.2023 година Барателот на информации до Агенцијата достави Втора Жалба, заведена во Агенцијата под бр.08-1, во која е наведено дека: „И покрај тоа што се задолжени со Решение од Ваша страна сеуште немам добиено одговор од општината ниту писмен ниту пак некој ме има исконтактирано ...“

Агенцијата со електронски допис бр.08-1 од 10.02.2023 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 20.02.2023 година до Агенцијата достави допис насловен до Барателот на информации бр.09-834/1 од 25.11.2022 година, во кој е наведено дека: „Врз основа на член 4 и член 12 од Законот за слободен пристап до информации од јавен карактер и вашето барање до Општина Неготино 09-834/1 од 25.11.2022 година, ве информирам дека пресудата за Ванчо Апостолов е дадена на извршител“. Во прилог на дописот достави доказ за доставената информација до Барателот на информации.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил по Барањето за пристап до информации од јавен карактер, со тоа што му одговорил на Барателот на информации со Известување, а не со решение согласно член 20 од Законот за слободен пристап до информации од јавен карактер, што согласно член 109 став 5 од Законот за општата управна постапка, претставуваат недостатоци кои не можеле да имаат влијание за поинакво решавање на работата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**